વિજલપોરમાં આ ઉપરાંત સૂર્યનગર, મંકોડીયા વિસ્તાર, મારૂતીનગર, મેઘવાળ સોસાયટી નજીક પણ પાણીનો ભરાવો થયો હતો. મારૂતીનગર નજીક વરસાદી પાણીના નિકાલ માટે પાઇપલાઇન નાંખવાનું કામ અધુરૂ રહેતા સમસ્યા સર્જાઇ રહી હોવાનું સ્થાનિકોએ જણાવ્યું હતુ. વિજલપોર રેલવે ગરનાળામાં પાણી ભરાઇ જ રહેતા ટ્રાફિકની સમસ્યા યથાવત રહી હતી. વિજલપોરની સાથસાથ નવસારી શહેરમાં કોટનમીલ રોડ ઉપર પાણીનો ભરાવો થયો હતો. કોટન મીલનાં પાછળનાં ખૂલ્લો વિસ્તાર કૃત્રિમ તળાવ બન્યુ હતુ. કોટન મીલ નજીક વૃક્ષ પણ ધરાશયી થયું હતુ. નવસારી વિજલપોરમાં 24 કલાકમાં સવા પાંચ અને 36 કલાક (દોઢ દિવસ) માં 9.5 ઇંચ વરસાદ નોંધાયો હતો. ભારે વરસાદ છતાં કોઇ મોટી નુકશાની શહેરમાં થઇ ન હતી.